《神弦曲（四首）》
明代·王彝

冬冬天鼓秋湖里，雪山曜日青山紫。
金锁蛇鳞百尺身，领得江中万鱼起。
女巫乱乳饮龙孙，两蕊芙蓉泻秋水。
神弦枨枨风雨黄，明珠一夜照龙堂。
三江水浑龙濯足，明朝化作林中缘。
金钱纸撒掀空舞，群巫啾啾答神语。
旋风下山百面鼓，神马如人驮一虎。
豹作儿啼随鬼母，缬裙娇女出神帷。
拔得虎须留画眉，妖歌自饮髑髅卮。
蛮夫拜神求虎血，洗箭入山求虎穴。
家家望见觚棱月，一路神灯乱如雪。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。